
             Dunavecse Város Önkormányzata

     
     6087 Dunavecse Fő út 43.



     Telefon: 06-78/437-116


       Email: dunavecseph@level.datanet.hu

TÁJÉKOZTATÁS

- közterület átnevezéséről -
Tájékoztatom, hogy Dunavecse Város Önkormányzata Képviselő-testülete 2015. október 21-i ülésén 351/2015. Kt.h. határozatával úgy rendelkezett, hogy Magyarország helyi önkormányzatairól szóló 2011. évi CLXXXIX. törvény 14. §-ában foglalt rendelkezések alapján – amely szerint közterület, illetve közintézmény nem viselheti olyan személy nevét, aki a XX. század önkényuralmi politikai rendszerek megalapozásában, kiépítésében vagy fenntartásában részt vett, vagy olyan kifejezést vagy olyan szervezet nevét, amely a XX. századi önkényuralmi politikai rendszerre közvetlenül utal – a Magyar Tudományos Akadémia állásfoglalását figyelembe véve az alábbi közterületek elnevezését szándékozik megváltoztatni: 

1) Sallai Imre utca

2) Fürst Sándor utca
Egyidejűleg a Képviselő-testület javasolta az alábbi közterület nevének a magyar helyesírás szabályainak megfelelő helyesbítéséről:

Közterület jelenlegi neve:


Közterület javasolt neve:

3) Bocskay utca  



Bocskai utca

Javaslat született továbbá, hogy a 25/2 hrsz-ú kivett sétány megnevezésű közterület a Korsós József sétány nevet vegye fel
4) 25/2 hrsz-ú kivett sétány 


Korsós József sétány
Közterület elnevezésére javaslatot tehet a városban működő szervezet, egyesület, bármely állampolgár, önkormányzati képviselő, valamint biztosítani kell, hogy a város lakossága a javasolt elnevezés tekintetében véleményt nyilváníthasson. Az utcanevek vonatkozásában egyeztetéseket folytatunk a helyi civil szervezetekkel, valamint kérjük a lakosságot, hogy a Fürst S. és a Sallai I. utca átnevezésével kapcsolatosan 2015. november 30. napjáig nyilvánítson véleményt, tegyen javaslatot, melyet személyesen a Dunavecsei Polgármesteri Hivatal Titkárságán (6087 Dunavecse, Fő út 43.) ügyfélfogadási időben, valamint írásban a Dunavecsei Polgármesteri Hivatal címére történő megküldéssel tehet meg.
A témával kapcsolatosan lakossági fórumot tartunk a Polgármester Hivatal üléstermében 2015. november 17-én (kedd) 17 órától, melyre minden érintettet szeretettel várunk.
Amennyiben a Bocskay utca Bocskai-ként történő írásával, valamint a sétány Korsós József elnevezésével nem ért egyet, azt a fenti időpontban és helyen jelezheti.

A módosításra kijelölt közterületekre eddig az alábbi javaslatok érkeztek: gyöngyvirág, pitypang, páfrány, százszorszép, keszeg, Naszály Sándor, Vasberényi Géza, Homoródszentmárton és Hetes. 
A postai irányítószámok mindegyik utca tekintetben változatlanok maradnak. A közterületek átnevezése kapcsán az érintett utcák lakóinak semmilyen külön teendője nincs.

A polgárok személyi adat és lakcímének nyilvántartásáról szóló 1992. évi LXVI. Törvény 13/A. §-a szerint ugyanis közterület elnevezés miatt költözéssel nem járó lakcímváltozás esetén a címváltozásnak megfelelő személyi azonosítóról és lakcímről szóló hatósági igazolványt a címváltozás szerinti lakó vagy tartózkodási hely szerint illetékes járási hivatal hivatalból állítja ki és kézbesíti a polgár részére.

A Kunszentmiklósi Járási Hivatal Okmányirodája a fenti jogszabályi rendelkezésből adódóan tehát hivatalból és díjmentesen állítja ki az új cím szerinti lakcímigazolványt, amelyet postai úton fognak megkapni az érintettek.

A közszolgáltatást végző gazdasági társaságok (pl.: EDF DÉMÁSZ Zrt. GDF SUEZ Energia Kft., Dunanett Kft., Bácsvíz Zrt.) az Önkormányzat megkeresése alapján szintén hivatalból és térítésmentesen fogják átvezetni a nyilvántartásaikon a lakcímváltozást.

A cégnyilvántartásról, a bírósági és a végelszámolásról szóló 2006. évi V. törvény 53. § (1) bekezdése alapján illeték és közzétételi költségtérítés megfizetése nélkül lehet bejelenteni a cégbíróságnak, ha a változás állami vagy önkormányzati döntés alapján a cég székhelyének (telephelyének, fióktelepének) más megye illetékességi területéhez való csatolására vagy a cégjegyzékbe bejegyzett helységnév, utcanév, illetve házszám változására vonatkozik.

Így a jogszabályi rendelkezés alapján az átnevezéssel érintett közterületeken székhellyel rendelkező gazdasági társaságok cégbírósági bejegyzésének módosítása is díjtalan.

A Magyar Posta Zrt. illetékes szerveit hivatalból értesítjük az érintett közterületek átnevezéséről, így a postai küldemények kézbesítése a továbbiakban is zökkenőmentesen fog történni.

Az Önkormányzat az egyéb érintett szerveket (pl.: Földhivatal, Mentőszolgálat, Rendőrség, Tűzoltóság) szintén értesíti a változásról és gondoskodik az új utcanév táblák kihelyezéséről.

A Képviselő-testületi döntés végrehajtásában kérjük a lakosság szíves együttműködését és megértését.

Dunavecse, 2015. október 21.










Vörös Sándor sk.









   polgármester

